NÁRODNÁ RADA SLOVENSKEJ REPUBLIKY

IV. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

K číslu : 145/2010

**1436a**

# Informácia

# o výsledku rokovania

**Výboru Národnej rady Slovenskej republiky pre financie, rozpočet a  menu, Ústavnoprávneho výboru Národnej rady Slovenskej republiky a Výboru Národnej rady Slovenskej republiky pre obranu a bezpečnosť o výsledku prerokovania návrhu poslancov Národnej rady Slovenskej republiky Rudolfa PUČÍKA a Emila VESTENICKÉHO na vydanie zákona, ktorým sa dopĺňa zákon č. 595/2003 Z. z. o dani z príjmov v znení neskorších predpisov (tlač 1436) v druhom čítaní (podľa § 78 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie, rozpočet a menu, ako gestorský výbor, podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto informáciu výborov Národnej rady Slovenskej republiky o prerokovaní vyššie uvedeného návrhu zákona.

**I.**

Národná rada Slovenskej republiky uznesením č. 1935 z 9. februára 2010 pridelila návrh poslancov Národnej rady Slovenskej republiky Rudolfa PUČÍKA a Emila VESTENICKÉHO na vydanie zákona, ktorým sa dopĺňa zákon č. 595/2003 Z. z. o dani z príjmov v znení neskorších predpisov (tlač 1436) týmto výborom Národnej rady Slovenskej republiky :

* Výboru Národnej rady Slovenskej republiky pre financie, rozpočet a menu
* Ústavnoprávnemu výboru Národnej rady Slovenskej republiky
* Výboru Národnej rady Slovenskej republiky pre obranu a bezpečnosť

Uvedené výbory prerokovali predmetný návrh zákona v stanovenom termíne.

**II.**

Gestorský výbor nedostal do začatia rokovania o návrhu poslancov Národnej rady Slovenskej republiky Rudolfa PUČÍKA a Emila VESTENICKÉHO na vydanie zákona, ktorým sa dopĺňa zákon č. 595/2003 Z. z. o dani z príjmov v znení neskorších predpisov (tlač 1436) stanoviská poslancov Národnej rady Slovenskej republiky podané v súlade s § 75 ods. 2 zákona NR SR č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

K predmetnému návrhu zákona zaujali výbory Národnej rady Slovenskej republiky tieto stanoviská:

1. Odporúčanie pre Národnú radu Slovenskej republiky návrh **schváliť**

**s pozmeňujúcimi a doplňujúcimi návrhmi**

* Výbor Národnej rady Slovenskej republiky pre financie, rozpočet a menu (uzn. č. 655 zo dňa 24. februára 2010)

- Ústavnoprávny výbor Národnej rady Slovenskej republiky (uzn. č. 846 zo dňa 24.

 februára 2010)

* Výbor Národnej rady Slovenskej republiky pre obranu a bezpečnosť (uzn. č. 324 zo dňa 23. februára 2010)

**IV.**

Z uznesení výborov Národnej rady Slovenskej republiky uvedených pod bodom III. tejto správy vyplynuli tieto pozmeňujúce a doplňujúce návrhy :

1. Znenie  názvu zákona upraviť takto:

„Návrh

zákona z ........ 2010,

ktorým sa dopĺňa zákon č. 595/2003 Z. z. o dani z príjmov v znení neskorších predpisov“.

Ide o legislatívno-technickú pripomienku v súlade s 15. bodom Prílohy č. 1 k legislatívnym pravidlám tvorby zákonov (č. 19/1997 Z. z.).

**Výbor NR SR pre financie, rozpočet a menu**

 **Ústavnoprávny výbor NR SR**

**Výbor NR SR pre obranu a bezpečnosť**

1. V čl. I  v prvej vete sa za slovom „predpisu47a)“ slovo „a“ nahrádza čiarkou, na konci sa vypúšťa čiarka a pripájajú sa tieto slová „a zahraničný príspevok poskytovaný policajtovi podľa osobitného predpisu47c),“

 Poznámky pod čiarou sa dopĺňajú o odkaz 47c), ktorý znie:

„47c/ § 109 ods. 9 zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov.“

Zahraničný príspevok sa v zmysle § 109 ods. 9 zákona č. 73/1998 Z. z. v znení neskorších predpisov poskytuje policajtom, ktorí sú vyslaní na výkon štátnej služby v zahraničí na plnenie úloh v medzinárodných misiách a operáciách civilného krízového manažmentu a policajtom zabezpečujúcim ochranu zastupiteľských úradov SR v zahraničí a ochranu a prepravu osôb vykonávajúcich funkciu v inštitúcii EÚ alebo v medzinárodnej organizácii v krízových oblastiach. Výšku zahraničného príspevku, v rozsahu od 400 do 4000 eur, určuje minister vnútra v závislosti od charakteru vykonávanej služobnej činnosti, miesta výkonu služby v zahraničí a miery ohrozenia života alebo zdravia policajtov.

Predmetná úprava sa dotkne približne 20 policajtov pôsobiacich v medzinárodných misiách EÚ s rôznym stupňom rizika a 6 policajtov zabezpečujúcich ochranu Zastupiteľského úradu Slovenskej republiky v Bagdade. Oslobodením zahraničného príspevku od dane z príjmov sa zníži príjem štátneho rozpočtu približne o 141 tis. eur ročne.

Týmto pozmeňujúcim návrhom sa sleduje jednotná legislatívna úprava vybraných platových náležitostí pre profesionálnych vojakov aj policajtov, ktorí sú vysielaní na plnenie úloh v zahraničí v najnáročnejších podmienkach, s vysokou mierou ohrozenia zdravia alebo straty života. Zároveň je cieľom zvýšiť motiváciu policajtov uchádzať sa o pôsobenie v medzinárodných aktivitách civilného krízového manažmentu, ktorá v súčasnosti nie je na požadovanej úrovni vzhľadom na postupované riziko.

**Výbor NR SR pre obranu a bezpečnosť**

1. V § 9 ods. 2 písm. e) sa na konci pripájajú tieto slová: „a zahraničný príspevok poskytovaný profesionálnemu vojakovi, policajtovi alebo zamestnancovi podľa osobitného predpisu47a),“.

Poznámka pod čiarou k odkazu 47a) znie:

„47a) § 109 ods. 9 zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov.

§ 147 zákona č. 346/2005 Z. z. o štátnej službe profesionálnych vojakov ozbrojených síl Slovenskej republiky a o zmene a doplnení niektorých zákonov v znení neskorších predpisov.

§ 24 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov.“.

Navrhovaná zmena zohľadňuje platný právny stav (zosúladenie terminológie), pretože zahraničný príspevok, ktorý sa navrhuje oslobodiť od dane z príjmov sa neposkytuje v cudzej mene.

 **Ústavnoprávny výbor NR SR**

**V.**

Gestorský výbor na základe stanovísk výborov k návrhu poslancov Národnej rady Slovenskej republiky Rudolfa PUČÍKA a Emila VESTENICKÉHO na vydanie zákona, ktorým sa dopĺňa zákon č. 595/2003 Z. z. o dani z príjmov v znení neskorších predpisov (tlač 1436) vyjadrených v uzneseniach uvedených pod bodom III. tejto informácie a v stanoviskách poslancov gestorského výboru vyjadrených v rozprave k tomuto návrhu zákona v súlade s § 81 ods. 2, § 82 ods. 1, § 83 ods. 4, § 84 ods. 2 a § 86 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

 **neprijal odporúčanie Národnej rade Slovenskej republiky**

k návrhu poslancov Národnej rady Slovenskej republiky Rudolfa PUČÍKA a Emila VESTENICKÉHO na vydanie zákona, ktorým sa dopĺňa zákon č. 595/2003 Z. z. o dani z príjmov v znení neskorších predpisov (tlač 1436)**.**

Predmetná spoločná správa výborov Národnej rady Slovenskej republiky o návrhu poslancov Národnej rady Slovenskej republiky Rudolfa PUČÍKA a Emila VESTENICKÉHO na vydanie zákona, ktorým sa dopĺňa zákon č. 595/2003 Z. z. o dani z príjmov v znení neskorších predpisov (tlač 1436a) bola prerokovaná s prijatím uznesenia gestorského výboru č. 667 z  2. marca 2010. Výbor určil poslanca **Jána Chrbeta**  za spoločného spravodajcu výborov.

Súčasne ho poveril

1. predniesť informáciu výborov na schôdzi Národnej rady Slovenskej republiky

1. predložiť návrh na ďalší postup

Bratislava 2. marca 2010

**Jozef B u r i a n**

**predseda**

 **Výboru NR SR pre financie, rozpočet a menu**